[{"text_idx": "#000000", "text": "Prezidanto de REU subtenas la militon"}, {"text_idx": "#000001", "text": "La prezidanto de Rusia Esperanto-Unio senkondic\u0302e subtenas la agadon de Rusio en Ukrainio. Libera Folio malpublikigis deklaron de rusiaj esperantistoj kontrau\u0306 la milito, c\u0302ar g\u0302i pro nova leg\u0302o povas kau\u0306zi gravajn problemojn. Iu jam ricevis minacon."}, {"text_idx": "#000003", "text": "La prezidanto de Rusia Esperanto-Unio (REU), Aleksandr Lebedev, publike anoncis ke REU distancig\u0302as de la kontrau\u0306milita deklaro de kelkaj konataj rusiaj esperantistoj."}, {"text_idx": "#000004", "text": "Aldone li deklaris, ke li mem ec\u0302 subtenas la rusian invadon de Ukrainio: \u201d...persone mi kiel privata persono plene kaj senkondic\u0302e subtenas la specialan operacion de la rusia armeo, kiu okazas nun en Ukrainio\u201d, li skribis en La Ondo de Esperanto."}, {"text_idx": "#000005", "text": "Lau\u0306 li la opinioj pri la milito en Rusio estas tre dividitaj, kaj tial REU oficiale nenion deklaru pri la afero."}, {"text_idx": "#000006", "text": "Pli frue en Libera Folio aperis kontrau\u0306milita deklaro subskribita de unu nuna kaj kelkaj eksaj estraranoj de REU. La deklaro baldau\u0306 ricevis fortan kritikon de aliaj rusiaj esperantistoj. La diskuto en la rusa socia retejo okazis nur en la rusa lingvo, kaj en g\u0302i s\u0302ajne partoprenis ankau\u0306 neesperantistoj."}, {"text_idx": "#000007", "text": "\u2013 Kamaradoj esperantistoj, ne akrigu la situacion kaj ne konduku vian societon al la stato de \u201dkvina kolono\u201d. Al vi nun malfermig\u0302as fenestro de eblo por anstatau\u0306igi la anglan lingvon (kiel lingvon de internacia komunikado) per Esperanto por duono de la homaro. Neniam poste estos tiaj s\u0302ancoj, skribis Oleg Babenko."}, {"text_idx": "#000008", "text": "Diskuto pri la deklaro de la prezidanto de REU en ."}, {"text_idx": "#000010", "text": "\u2013 Ili nur forcenzurus. Alikaze mi komentus: [en Esperanto] C\u0302esu kalumnii! C\u0302i tiu milito ne estas kontrau\u0306 Ukrainio, des pli ukraina popolo. G\u0302i estas kontrau\u0306 la milito, kiu 8 jarojn furiozis en Eu\u0306ropo."}, {"text_idx": "#000011", "text": "\u2013 Ili c\u0302iuj iru al la diablo /.../ same la nuna kaj eksa estraranoj de REU. C\u0302iuj! Ni ne bezonas tiajn aktivistojn-provokistojn."}, {"text_idx": "#000012", "text": "\u2013 Tio ne estas milito de rusoj kaj ukrainoj, nek milito de Rusio kaj Ukrainio. Sed milito de adeptoj de Rusia-Ukrainia unuig\u0302o kontrau\u0306 oponantoj de tiu unuig\u0302o. Milito por unuig\u0302o de la Rusa kaj Ukraina popoloj."}, {"text_idx": "#000013", "text": "En Libera Folio lau\u0306 peto de subskribintoj granda parto de la kontrau\u0306milita deklaro estis poste forigita, interalie la frazo \u201dLa agreso de la rusia registaro estas nepermesebla\u201d."}, {"text_idx": "#000014", "text": "Baldau\u0306 poste en Rusio estis aprobita nova leg\u0302o pri \u201dfalsaj novaj\u0302oj\u201d, lau\u0306 kiu diskonigo de \u201dfalsaj informoj\u201d pri agado de la rusia armeo povas konduki al multjara malliberigo. C\u0302ar oficiale ne okazas milito, ec\u0302 publike nomi la militon milito estas severe punenda krimo."}, {"text_idx": "#000015", "text": "Post la aprobo de la leg\u0302o, kaj post kiam Libera Folio eksciis, ke iu el la subskribintoj jam ricevis konkretan minacon, ni decidis lau\u0306 peto de iuj subskribintoj malpublikigi la kontrau\u0306militan deklaron."}, {"text_idx": "#000016", "text": "Ankau\u0306 la deklaro de la prezidanto de REU Aleksandr Lebedev, en kiu li distancig\u0302is de la kontrau\u0306milita deklaro, ricevis kritikon en la ruslingva diskutejo en ."}, {"text_idx": "#000017", "text": "\u2013 Esperantisto-fas\u0302isto. Originale, skribis Ivan S\u0302vec."}, {"text_idx": "#000020", "text": "Same multaj diskutantoj tamen esprimis sian subtenon al Aleksandr Lebedev."}, {"text_idx": "#000021", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000022", "text": "Deklaro de juristoj pri la agreso de Rusio"}, {"text_idx": "#000023", "text": "ELI kondamnas la rusian invadon de Ukrainio"}, {"text_idx": "#000024", "text": "Herooj lau\u0306 mi: la homoj en Ukrainio, kiuj rezistas la invadon de sia lando far unu el la plej potencaj armeoj de la mondo, kaj la homoj en Rusio, kiuj kurag\u0302as publike kontrau\u0306i la politikon de sia registaro, malgrau\u0306 minaco de severaj konsekvencoj."}, {"text_idx": "#000025", "text": "La estraro de REU vers\u0302ajne ne vidis alternativon al distancig\u0302o de la deklaro de nuna kaj eksaj estraranoj pri la milito, kiun nomi milito ec\u0302 ne plu estas permesata en Rusio. Mi komprenas la dilemon. Por ni en landoj, kie ne necesas aparta kurag\u0302o publike kritiki iun ajn politikon au\u0306 politikiston, estas facila kapskui kaj deplori la nunan deklaron de REU."}, {"text_idx": "#000026", "text": "Mi foje partoprenis retajn REU-kunvenojn, ric\u0302ajn je interesaj programeroj, plejparte kulturaj, neniam politikaj. Mi konscias, ke junaj homoj, ekzemple la prezidanto de REU, alfrontas apartajn premojn kaj severajn konsekvencojn kaj por la asocio kaj persone. Mi dankas la sorton, ke mi ne estas en lia pozicio kaj situacio."}, {"text_idx": "#000027", "text": "Ne Klaus, tiele oni povas ec\u0302 aserti, ke la kunlaborantoj de Hitler en la Dua Mondmilito en via, mia kaj aliaj eu\u0306ropaj landoj estis sub premo."}, {"text_idx": "#000028", "text": "REU mem silentas. Bone. Sed la prezidanto de REU faras eksplicitan, privatan deklaron pri sia subteno al tiu abomena rusa reg\u0302imo."}, {"text_idx": "#000029", "text": "En Germanujo c\u0302. 1933 oni jam antau\u0306milite senjudigis la germanajn Esperanto-klubojn.\nIu sinjorino skribis en Facebook prave, ke s\u0302i ne estis en tiaj cirkonstancoj kaj ne povas diri, kion s\u0302i mem estus farinta, sed eble s\u0302i estus rezigninta pri Esperanto entute.\nKaj tiu virino pravis: Kion signifas \u201desperantismo\u201d, \u201dhomaranismo\u201d kaj c\u0302iaj \u201dismoj\u201d atribuitaj al Esperanto, se finfine homoj nur perfidas tiujn valorojn por \u201dkonservi Esperanton?\nKiom finfine Esperanto mem ankorau\u0306 valorus?"}, {"text_idx": "#000030", "text": "Se ruso tre timas civilan respondecon, kiu nekompareblas kun vivdang\u0302ero de ukraino, tiam li rajtas silenti, kio ne estas punata. Anstatau\u0306e Lebedev elektis la vojon de kondamninda propagandisto, similan al tiu de Arnold Behrendt pledanta por fifama kanceliero de Germanio. Se li havas tro molan nukon por preni la ekzemplon de siaj pli ag\u0302aj, heroaj samlandanoj-esperantistoj, kial li okupas tiun postenon, kiu devus doni bonan ekzemplon al la cetero de la aktivuloj? Mi pensas, ke defendi lin kaj trovi en li ian kompatindan viktimon estas ridindaj\u0302o."}, {"text_idx": "#000031", "text": "Aleksandr Lebedev ne pro premo de la reg\u0302imo al REU sed \u201dkiel privata persono plene kaj senkondic\u0302e subtenas la specialan operacion de la rusia armeo, kiu okazas nun en Ukrainio\u201d."}, {"text_idx": "#000032", "text": "Li aktive subtenas murdantan reg\u0302imon. Por mi tia homo ne plu estas homa.\nLa morale bankrota UEA permesas per sia \u201dneu\u0306traleco\u201d, ke tiaj homoj restas inter g\u0302iaj membroj.\nMi neniam volas esti membro de organizo, kiu permesas membrecon al tiaj \u201dhomoj\u201d kaj ec\u0302 malpli en organizo, kiu toleras, ke g\u0302ia landa asocio havas tian \u201dhomon\u201d kiel prezidanton."}, {"text_idx": "#000034", "text": "Versxajne por rusaj esperantistoj nun estas tre malagrabla situacio. Samtempe UEA ne devus akcepti kion ajn de prezidanto de landa asocio. Plej bone estus se rusaj esperantistoj malfondos nunan organizon kaj komencos denove per nova gvidantaro."}, {"text_idx": "#000035", "text": "Mi vidas ankaux alian eblecon. La cetera estraro esprimu same sian opinon, kio certe estas malagrabla por ili. Se ili silentas aux subtenas la prezidanton REU cxesigu propravole sian membrecon en UEA. Gravas ke UEA estu organizo kun minimuma moralo kaj ne nur senenhava listo de kotizpagantoj. Mi volas fieri pri mia membreco en UEA."}, {"text_idx": "#000036", "text": "Aleksender Lebedev, ne estas el la stalin-tempo, sed li \"liberas\" simile..."}, {"text_idx": "#000037", "text": "Mi prezentis tiun c\u0302i mian opinion en la socia retejo , kie estis publikigita la informo pri la reago de Aleksandro. C\u0302i tie mi prezentu iom pli larg\u0302an version:"}, {"text_idx": "#000038", "text": "Subteni au\u0306 ne subteni ion ajn estas privata kaj libervola sinteno de c\u0302iu ajn membro de iu ajn organizo kaj tute ne rilatas al la g\u0302enerala pozicio de la organizo mem.\nREU (samkiel c\u0302iu alia landa organizo), lau\u0306 mi, plu restas neu\u0306trala organizo, kiu okupig\u0302as pri Esperanto kaj esperantistoj, sendepende de ilia sekso, genro, ag\u0302o, nacio, religio, partio, vivnivelo, kaj estas nek reprezentejo de la s\u0302tato, nek de iu ajn aparta membro de la organizo.\nREU (samkiel, mi esperas, plu restas c\u0302iu landa organizo) estas paca organizo kaj lau\u0306eble (sub)tenas pacon en kaj inter siaj membroj."}, {"text_idx": "#000039", "text": "Tio estas mia persona opinio kaj pozicio, sed mi tre esperas, ke almenau\u0306 plimulto de esperantistoj g\u0302in subtenas. Alie ni devos revizii la ideojn de esperantismo kaj, lau\u0306 la reagoj de iuj personoj en c\u0302i-komentoj, komenci reprezalii aliajn esperantistojn pro iliaj vidpunktoj."}, {"text_idx": "#000040", "text": "Por superi ajnan militon ni devas konservi / krei pacon en kaj inter ni. \ud83d\udc9a"}, {"text_idx": "#000042", "text": "Tia sinteno kondukis al unu el la plej grandaj tragedioj el la monda historio: La Dua Mondmilito kun 55 milionoj da mortintoj, el kiu duono estis civiluloj. Inter kiuj aparte elstaras 6 milionoj da judoj, sed ankau ciganoj kaj gejoj."}, {"text_idx": "#000043", "text": "Tia abomenaj\u0302o NENIAM DENOVE okazu. Kial g\u0302i povis okazi? C\u0302ar la granda popola amaso, se g\u0302i ne alig\u0302is al g\u0302i, tro longe estis indiferenta pri la nazismo."}, {"text_idx": "#000044", "text": "Tiel povis okazi, ke la Universala Kongreso en 1933 okazis en nazia Germanujo, sub reg\u0302imo, kiu murdis idojn de Zamenhof kaj kiu estus murdinta ankau\u0306 la Majstron mem, se li ankorau\u0306 estus vivanta tiutempe."}, {"text_idx": "#000045", "text": "Homoj, kiuj silentas, kiam la Malbono serc\u0302as vojon enradikig\u0302i \u2013 tiuj homoj farig\u0302as kunkulpuloj."}, {"text_idx": "#000046", "text": "Kiam Malbono okazas, ni ne devas silenti, ni ekstaru, ekagu, ni ne akceptu."}, {"text_idx": "#000047", "text": "Ruslando, spite al la internacia juro, invadis la suverenan s\u0302taton Ukrainujon, ekmilitis, mortigas ne nur ukrainajn soldatojn, sed ankau\u0306 civilulojn, kaj kau\u0306zas grandegajn damag\u0302ojn en la lando."}, {"text_idx": "#000049", "text": "Mi c\u0302iam defendis, ke c\u0302iu homo, kiu parolas Esperanton, estas esperantisto, kaj mi dau\u0306re defendas tion."}, {"text_idx": "#000050", "text": "Sed tio NE signifas, ke ni toleru en nia mezo homoj, kiuj konsentas pri la murdado de senkulpaj homoj. C\u0302ar tion via lando nun faras: g\u0302i murdas senkulpulojn."}, {"text_idx": "#000051", "text": "Vi skribas: \u201dPor superi ajnan militon ni devas konservi / krei pacon en kaj inter ni.\u201d"}, {"text_idx": "#000053", "text": "Diru tion al la milionoj da ukrainaj rifug\u0302intoj, al la ukrainoj ankorau\u0306 en la lando super kies kapo flugas rusaj bomboj. Diru tion al la edzoj, al la edzinoj al la infanoj al kiuj nun mankas patro, patrino, filo au\u0306 filino pro la murdemo de la rusa reg\u0302imo. Diru tion al la 44 milionoj da ukrainoj, kiuj c\u0302iutage suferas pro la rusa agreso."}, {"text_idx": "#000054", "text": "\u201d Alie ni devos revizii la ideojn de esperantismo kaj (...), komenci reprezalii aliajn esperantistojn pro iliaj vidpunktoj\u201d"}, {"text_idx": "#000056", "text": "Leon, mi mem estas ukrainiano kaj en Ukrainio plu estas miaj parencoj kaj multaj amikoj. Mi kun ili tenas la kontakton, mi parolas kun ili. Tio kion diras la amaskomunikiloj en Eu\u0306ropo kaj Usono ne koincidas kun tio, kion diras miaj parencoj kaj amikoj. Kaj mi sendube ne spektas tion, kion oni montras en Rusiaj amaskomunikiloj \u2013 nek ili por mi estas au\u0306toritataj."}, {"text_idx": "#000057", "text": "Jes, sendubege, ajna milito estas abomena. Ajna. Mi plene konsentas! G\u0302uste pri tio necesas diri, sen preni ajnan flankon de la konflikto.\nNeniu el ni scias la veron, neniu el ni povas preni sur sin respondecon pri kristale puraj faktoj. Jen unu flanko diras, ke estis neniigita naskejo. Oni perceptas la vorton, certe, tre emocie, kaj komprenas tuj, ke Rusia armeo mortigas virinojn kaj infanojn. Alia flanko diras, ke tie delonge ne plu estis la naskotulinoj, beboj kaj la medicinistoj, sed nur la okupinta tiun konstruaj\u0302on bataliono \"Azov\". Kiun ni kredu? Kiel okazas nia elekto de la iluzio, bazata au\u0306 ec\u0302 ne bazata sur la faktoj kaj plene bazata sur la emocioj? Mi multfoje pensus kaj esplorus antau\u0306 kredi au\u0306 ne kredi pri iuj historioj, kiujn montras al ni la amaskomunikiloj."}, {"text_idx": "#000059", "text": "Mi ege dankas vin pri viaj homaj emocioj, pri tio, ke vi plu estas homo. Sed se vi sukcesus konservi pli da neu\u0306traleco, oni ne plu povus ludi je viaj emocioj kaj vi pli klare sukcesus vidi c\u0302ion, tion supere gravan, kio okazas en la mondo.\nKaj aldone: c\u0302u vi certas, ke vi same reagus al la milito, se Ukrainio okazigus en DPR kaj LPR seriozan militan operacion pri revenigo de la apartig\u0302intaj partoj kun mortoj de pacaj homoj (pri kio oni apenau\u0306 rakontus, certe)?"}, {"text_idx": "#000060", "text": "\"Alia flanko diras, ke tie delonge ne plu estis la naskotulinoj, beboj kaj la medicinistoj, sed nur la okupinta tiun konstruaj\u0302on bataliono \"Azov\". Kiun ni kredu?\""}, {"text_idx": "#000061", "text": "La \"alia flanko\" c\u0302i-kaze estas la rusia ministro de eksterlandaj aferoj, kiu aldone diris, ke Rusio tute ne atakis Ukrainion. Samtempe la rusia ministerio de defendo diris, ke la atako kontrau\u0306 la malsanulejo en Mariupol tute ne okazis. Do jen elektu vian veron."}, {"text_idx": "#000063", "text": "Oleg, mi tute ne interesig\u0302as pri tio, kion la amaskomunikiloj diras.\nOkazas milito nun en Ukrainujo. Rusujo ekmilitis kaj invadis suverenan s\u0302taton. Neniel pravigebla per la internacia juro. Tiaj estas la nudaj faktoj."}, {"text_idx": "#000064", "text": "En mia provinco ukraina familio rapidegis al Ukrainujo por venigi la geavojn al Nederlando. J\u0302us alveninte en Nederlando, jam post 30 minutoj, la avo, 77-jara, mortas pro korkolapso. Tio ne estas amaskomunikila fantaziaj\u0302o, tio okazis."}, {"text_idx": "#000065", "text": "C\u0302i tie ne necesas disputi kiom kaj sub kiaj cirkonstancoj: Ukrainoj, soldatoj kaj civiluloj mortas pro rusa artilerio. Civiluloj fug\u0302as el la lando. Rusujo minacas Eu\u0306ropon kaj Usonon per nukleaj armiloj. Nudaj faktoj, Oleg."}, {"text_idx": "#000066", "text": "Mi preferus, se vi ne nomus la militon \u201dkonflikto\u201d: Tiu vorto nur utilas por maski la kruelaj\u0302ojn de militoj."}, {"text_idx": "#000068", "text": "Ankau\u0306 neagado, neelekto de flanko, estas elekto: Oni au\u0306tomate elektas, ke la malpli forta popolo krevas, sendepende de tio, c\u0302u g\u0302i estas senkulpa au\u0306 ne.\nMi demandas min, c\u0302u vi kaj aliaj esperantistoj, kiuj propagandas neu\u0306tralecon kaj pacifismon komprenas la konsekvencojn de tia pensmaniero.\nEc\u0302 la Budho, de multaj konsiderita la fondinto de la plej pacama religio, neniam predikis, ke bonvolaj homoj silentu, ne agu, kiam la Malbono manifestig\u0302as."}, {"text_idx": "#000069", "text": "Vi asertas, ke \u201doni ludas je miaj emocioj\u201d. Mi devas malpravigi vin. Kion mi montras, ne estas montro de emocioj sed kunsento kun soldatoj kaj civiluloj, kiuj neniel pravigeble atakig\u0302as de monstra reg\u0302imo.\nKaj mi bedau\u0306ras vere Oleg, ke mi tion c\u0302e vi ne vidas: Vi ec\u0302 defendas homon, kiu propravole subtenas la militon."}, {"text_idx": "#000070", "text": "Pri Aleksandr Lebedev mi antau\u0306e skribis: \u201dPor mi tia homo ne plu estas homa\u201d.\nMi devas pardonpeti pro tio. Libera Folio malpermesis al mi la uzon de vorto, kiu lau\u0306 LF estas fivorto (ne lau\u0306 PIV!) kaj kiu estis -miaopinie- pli trafa. Do oni devigis al mi elpensi alian vortumon necenzuritan de LF sed pri kiu mi nun tre malkontentas: Por mi homo c\u0302iam restas homo kaj c\u0302iu povas, rajtas farig\u0302i pli bona homo.\nEstus bone, se Lebedev retirus sian deklaron kaj pardonpetus pro g\u0302i, kaj se vi komprenus, ke tio, kion vi defendis, ne estas defendinda au\u0306 ec\u0302 defendebla."}, {"text_idx": "#000071", "text": "Via sinteno kun whataboutism, precipe nun, kiam via merda s\u0302tato okazigas teroron en Ukrainio, estas plej simple fia kaj vomiga."}, {"text_idx": "#000072", "text": "Li estas prezidanto de tutlanda asocio, kiu \u201eprivatan\u201d \u2013 skandalan kaj neakcepteblan \u2013 vidpunkton volvis per la oficiala komuniko de la asocio. Estas naive esperi, ke neniu ligos tiun s\u0302ajn-privatan sintenon kun la asocio mem.\nPor garantii pacon ni devas unue kondamni tiujn, kiuj propagandas malpacon."}, {"text_idx": "#000073", "text": "Pri tio vi pravas, mi konsentas.\nSed necesas ankau\u0306 konsideri, ke la kvar subskribintoj, kiuj kondamnis la militan operacon de Rusio, estis nomitaj \"REU-estraranoj\", sed ne simple \u201dhomoj\u201d, \u201drusianoj\u201d au\u0306 \u201desperantistoj\u201d. Ne hazarde ja."}, {"text_idx": "#000074", "text": "Kiel jam atentigis nin Osmo Buller, post tiu milito (kelkaj nomas ghin reordigado) estos multe malpli facile renkotighadi kun la rusiaj kaj ukrainiaj esperantistoj. Mi ne skribas nur pri rusoj kaj ukrainoj, char en ambau tiuj landoj loghas ankau reprezentantoj de aliaj nacioj. Tamen mi, kiu nenion scias pri la proksimaj parencoj ne Ukrainio nek en Rusio, jam shanghis la pensmanieron kaj ech skribmanieron, pro tiu milito. Mi chiam miris, ekzemple lagante \u201dLa Verdan Koron\u201d de iama rusa militkaptito \u2013 Julio Baghy, ke li kaj multaj aliaj malliberigitoj scipovis renkontighadi, trovi amikojn kaj ech instruadi kaj praktiki Esperanton, en la siberia malliberejo. Dum la sama Granda Milito UEA pere de la reto de delegitoj (tiam ankorau nomataj \u2013 konsuloj), dank\u2019 al peza laboro de Hector Hodler helpata de Hans Jakob, dissendadis al la civitanoj de la batalantaj shtatoj centmilojn da pakajhoj kaj ech monon! Tio komplete ne funkciis dum la Dua Mondmilito. Jam antau ghi, la antauloj de putin: stalin kaj hitler, ordonis kaptadi, murdadi au malliberigadi centojn (se ne milojn) da esperantistoj. En la malliberejoj en Siberio kaj en la germanaj naziaj koncentrejoj ne plu eblis amike komunikighadi kaj certe ne povis okazadi la lecionoj de la Internacia Lingvo. Dum la milito estis murditaj milionoj da homoj, inter ili plej kruele proksimume 6 milionoj da judoj kaj certe miloj da esperantistoj. Post tiu milito en multaj landoj la E-movado kaj internacia komunikado, ech korespondado, estis se ne komplete malpermesita, do certe tre limigita. Poste en multaj landoj, i.a. en Pola Popola Respubliko, esperantistoj \u201dlernis\u201d kunlabori kun la reghimoj: eldonante propagandajn broshurojn kaj revuojn, organizante \u201dpacseminariojn\u201d k.t.p., ricevante specialajn permesojn vojaghi eksterlanden kaj ricevadi por tio subvenciojn. Shajnis, ke tia hontiga periodo finighis, jes ne tutmonde, sed en la plimulto de l\u2019mondo. Tamen la servista deklaro de la nuna reu-prezidanto, uzanta ofendigajn simbolojn kaj klare subtentanta la putran, necivilzitan militipolitikon de la prezidento, demandigas ne nur min \u2013 kial oni rilatu kun tiaj homoj, ech se oni povus uzi la saman lingvon, kiu ne estas nia denaska, tamen libere elektita por amike interilati. Mi konstatis, en mia propra cerbo, ke mi ne plu imagas amikan, simpatian komunikadon ne nur kun la nuna reu-prezidanto, sed ankau kun reprezentantoj de multaj aliaj nacioj, kiuj subtenas la imperiisman politikon de la kruelulo el Kremlo (au el la urala kashejo)? Post la milito, se mi travivos ghin, kaj se mi volos iri orienton, mi rezignos pri Moskvo! Ve!"}, {"text_idx": "#000078", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000079", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000080", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}]